શી જિનપિંગ ચીનના આજીવન પ્રમુખ બની ગયા છે તે વાત દુનિયા યાદ રાખે કે ના રાખે, ભારતે યાદ રાખવી રહી. ચીન સાથે સંબંધો માટે શી જિનપિંગની જ માનસિકતા ભારતે સમજવી પડે. સાથોસાથ ચીનને જ્યાં પણ કાઉન્ટર કરી શકાય ત્યાં કરતા રહીને શિ જિનપિંગને મેસેજ પણ આપતો રહેવો પડે. નેપાળની હાલની યાત્રા નરેન્દ્ર મોદીએ ચીનને અને જિનપિંગને આપેલો મેસેજ છે. તેઓ ચીનથી આવીને તરત જ નેપાળ ફરી ગયા છે. ચોથીવાર નેપાળ ગયા છે. નેપાળના વડાપ્રધાન હજી હાલમાં જ ભારતની મુલાકાતે આવીને ગયા, તેમની પાછળ પાછળ નેપાળ પહોંચ્યા છે. નેપાળના લોકોમાં ભારતવિરોધી વાતાવરણ ઊભું થયું છે તેનો ઇનકાર કરી શકાય તેમ નથી. ભારતવિરોધ બહુ નવો નથી અને ભારતે તેને બહુ ગંભીરતાથી નહોતો લીધો. તેનું એક કારણ એ પણ કે નેપાળ ભારત સાથે એવી રીતે જોડાયેલું છે અને એ રીતે નિર્ભર હતું કે આ વિરોધને બાળક જીદ કરે તે રીતે જોવાતું હતું. આ રીતે નેપાળની લાગણીઓને વળી બાળકની જીદ તરીકે જોવામાં આવતી હતી તેનો પણ નેપાળીઓમાં રોષ હતો. થોડા વર્ષો પહેલાં ભારતના નેતાઓએ નેપાળીઓની હાજરીમાં એવા ભાષણો કર્યા કે મારો રસોઇયો પણ નેપાળી છે, માળી પણ નેપાળી છે, ડ્રાઇવર પણ નેપાળી છે અને ઓફિસ તથા ઘરે ચોકીદાર તો નેપાળી છે જ. તેના ખૂબ ખરાબ પ્રત્યાઘાત પડ્યા હતા.